|  |
| --- |
| Til ansøgere om AMU-udbudsgodkendelse  Kopi til:  Rådet for voksen- og efteruddannelse  Efteruddannelsesudvalgene  Danske Erhvervsskoler og – Gymnasier  Foreningen af Private Udbydere |

Resultatbrev i AMU-udbudsrunden 2019 – godkendelser og afslag

Styrelsen for Undervisning og Kvalitet indkaldte ved brev af 16. januar 2019 ansøgninger om udbud af AMU, og dette har resulteret i 946 ansøgninger til 136 forskellige FKB’er. Styrelsen vil gerne takke for alle ansøgningerne.

Processen for behandling af ansøgningerne har været, at hver enkelt ansøgning er blevet vurderet ud fra de på forhånd udmeldte kriterier:

* Kvaliteten af det faglige miljø
* Forsyningssikkerhed og kapacitet, herunder regional/geografisk spredning
* Fleksibilitet og tilpasningsevne
* Samarbejde med andre VEU-udbydere om udbud samt samarbejde med virksomheder og andre aktører

Processen for behandlingen af ansøgningerne har været, at de først er blevet vurderet af efteruddannelsesudvalgene, som har haft mulighed for at afgive indstilling til hver enkelt ansøgning. Herefter er ansøgninger inkl. udvalgenes indstillinger blevet vurderet af VEU-rådet, som ligeledes har haft mulighed for at afgive indstilling til hver enkelt ansøgning. På baggrund af ansøgninger og indstillinger har børne- og undervisningsministeren truffet afgørelse om, hvilke ansøgninger der hhv. imødekommes og afslås.

**Godkendelser og afslag**

I vedhæftede bilag 1 fremgår samtlige godkendelser og afslag samt begrundelser for afslag.

Ansøgningerne har været meget ulige fordelt. På nogle FKB’er er der indkommet et højt antal ansøgninger, der langt overstiger behovet for udbud, mens der for andre FKB’er er indkommet et antal ansøgninger, som matcher behovet for udbud. Endelig er der for enkelte FKB’er indkommet et antal ansøgere, der er mindre end det antal, efteruddannelsesudvalgene på forhånd havde vurderet, at der var behov for. Med mange ansøgere til en FKB vil der typisk være hård konkurrence om godkendelsen, og afslagene er derfor ofte begrundet i, at der blandt de øvrige ansøgere er andre, der vurderes i endnu højere grad at opfylde kriterierne.

Efter ansøgningsfristen udløb, og efter indstilling fra efteruddannelsesudvalg og VEU-rådet, er det besluttet, at 2 FKB’er nedlægges. Det drejer sig om:

* FKB 2251 Postale produkter og processer,
* FKB 2203 Udvikling og produktion til digitale medier.

Årsagen til nedlæggelserne er, at der de seneste år har været en meget begrænset aktivitet, og at der ikke længere vurderes at være et behov for de pågældende FKB’er.

**Udbudsrettigheder**

Vilkår for anvendelse af en udbudsgodkendelse er regelfastsat i AMU-loven og bekendtgørelsen[[1]](#footnote-1). Regelsættet er udførligt beskrevet i den tilhørende vejledning, som ligger på ministeriets [hjemmeside](https://www.uvm.dk/arbejdsmarkedsuddannelser-amu/ansvar-og-aktoerer/udbud-af-uddannelser).

En udbudsgodkendelse giver ret til at udbyde alle uddannelser, der er tilknyttet den specifikke FKB, jf. § 12 i AMU-bekendtgørelsen.

Udbuddet – og markedsføring – kan ske hvor som helst i Danmark, idet udbudsgodkendelsen er landsdækkende, jf. § 16, stk. 1, i AMU-loven.

Udbuddet af uddannelserne kan udliciteres til private virksomheder eller udlægges/udlånes til andre AMU-udbydere. Uddannelser med generelle, tværgående mål, der er optaget i det såkaldte fælleskatalog, kan desuden udliciteres til godkendte sprogcentre samt folkeoplysende foreninger jf. § 24 stk. 4 og stk. 5 i AMU-bekendtgørelsen. Afvikling af udlagt eller udliciteret AMU sker altid under den godkendte udbyders ansvar jf. § 16, stk. 4, i AMU-loven og § 23-24 i AMU-bekendtgørelsen.

En godkendelse til at udbyde AMU kan derimod ikke, uden godkendelse fra styrelsen, overdrages til andre end den, der er godkendt til udbuddet, herunder fx til en ny juridisk person, som opstår ved en virksomhedsomdannelse eller andet. Det vil bero på en konkret vurdering af, hvorvidt godkendelsen kan videreføres eller bortfalder.

For afholdelse af hver uddannelse får den godkendte institution bevilling fra Undervisningsministeriet (se [takstkatalog](https://www.uvm.dk/institutioner-og-drift/oekonomi-og-drift/regulerede-institutioner/takstkatalog-og-finanslov/takstkatalog), hvor også adgang til opkrævning af deltagerbetaling er beskrevet).

**Udbudspligter**

Udbyderne har udbudspligt for arbejdsmarkedsuddannelse, som de er godkendt til at udbyde, jf. § 12, stk. 1, jf. stk. 3, i AMU-bekendtgørelsen.

Udbudsgodkendelserne forpligter udbyderne til i fællesskab at sikre, at der udbydes arbejdsmarkedsuddannelser (og også tilhørende delmål) i et omfang, så efterspørgslen imødekommes, jf. § 12, stk. 1, i AMU-bekendtgørelsen.

I situationer, hvor der er flere udbydere af samme FKB, og der opstår problemer med utilstrækkeligt udbud af uddannelser, vil hver udbyder have et særligt ansvar for udbud i det geografiske område, hvor institutionen er beliggende ved godkendelsestidspunktet.

Pligten indebærer også, at hver udbudsgodkendt institution mindst en gang årligt skal undersøge behovet for udbud, jf. § 12 stk. 4, i AMU-bekendtgørelsen. Det er ikke fastlagt, hvordan undersøgelsen skal foretages, bortset fra at det skal være på en dokumenterbar måde.

På baggrund af udbudspligten forventes det, at en eventuel efterspørgsel, der ikke umiddelbart kan opfyldes, imødekommes inden for en rimelig tidsperiode, uanset om der kan samles et hold af ønsket størrelse. Udbyderen forventes at samarbejde med øvrige udbydere i sådanne situationer.

Med en udbudsgodkendelse følger desuden pligt til, at afholdelse af uddannelse, markedsføring, indberetninger m.m. sker i overensstemmelse med gældende regler, som fremgår af AMU-loven og AMU bekendtgørelsen

Såfremt udbyderne ikke overholder regler, der gælder for udbud af AMU, kan det medføre, at udbudsgodkendelsen inddrages, jf. 17, stk. 3, jf. stk. 2, i AMU-loven, ligesom det kan være et fokuspunkt ved kommende udbudsrunder.

En konsekvens af et utilstrækkeligt udbud kan være, at der godkendes supplerende udbydere til den pågældende FKB i løbet af perioden. Dette kan ske i forbindelse med den årlige stillingtagen til nye godkendelser efter § 16 i AMU-loven.

Hvis ministeriet bliver bekendt med, at der er uopfyldt efterspørgsel i form af uhensigtsmæssige aflysninger eller kurser, som ikke udbydes i overensstemmelse med udbudspligten, vil dette kunne indgå i styrelsens løbende tilsyn. Desuden vil virksomhedernes tilfredshed med AMU-udbuddet blive fulgt i evalueringen af trepartsaftalen.

***Udbudspolitik***

Udbudspligten omfatter også krav om en udbudspolitik. Kravene til udbudspolitikken er, som det fremgår af § 12, stk. 4 i AMU-bekendtgørelsen, at den skal indeholde en beskrivelse af udbydernes samarbejde med de øvrige aktører, herunder en udlægningspolitik og en udliciteringspolitik.

Udbudspolitikken skal ligge på institutionens hjemmeside og opdateres mindst en gang årligt.

***Annonceringspligt m.v.***

Institutionen skal desuden opfylde en annonceringspligt, jf. § 19, stk. 1, jf. § 12, stk. 3, i AMU-bekendtgørelsen. Denne pligt indebærer, at institutionen mindst en gang årligt som hovedregel skal annoncere alle de uddannelser, som institutionen er godkendt til at udbyde. Undtaget herfor er uddannelser på arkiv. Hvorvidt en uddannelse er på arkiv fremgår af uddannelsesadministration.dk. Annonceringen af kurser, som ikke er på arkiv, skal ske på efteruddannelse.dk, og også gerne andre steder.

Hvis institutionen har grund til at antage, at andre godkendte udbydere i dækningsområdet udbyder uddannelsen, så behovet dækkes, bortfalder kravet om annoncering for den pågældende uddannelse.

Hvis annonceringen på den baggrund udelades, skal institutionen dog udarbejde og følge en plan for, hvordan kendskabet til eksistensen af disse kurser udbredes, og eventuelle henvendelser vedrørende uddannelserne skal besvares med henvisning til en institution, der reelt udbyder uddannelsen.

Institutionen skal have en hjemmeside, hvor det beskrives, hvilke FKB’er den er godkendt til at udbyde uddannelser indenfor, og hvilke arbejdsmarkedsuddannelser godkendelsen omfatter, jf. § 19, stk. 3, i AMU-bekendtgørelsen.

***Minimumsaktivitet***

For at sikre, at der altid er grundlag for et højt fagligt niveau på institutionerne, kan der være fastsat en minimumsaktivitet pr. FKB. Institutioner, der har en lavere årlig aktivitet på FKB’en end en eventuel fastsat minimumsaktivitet, vil kunne blive frataget udbudsgodkendelsen, jf. § 17, stk. 2, i AMU-loven.

I opgørelsen af minimumsaktivitet tæller aktivitet på kernemål og tilkoblede mål. Undtaget vil være aktivitet på mål fra det obligatoriske fælleskatalog, da disse tværgående mål ikke giver sikkerhed for et fagligt miljø på den pågældende FKB.

I situationer, hvor minimumsaktiviteten ikke nås, vil andre aspekter også indgå i vurderingen, fx hvorvidt institutionen har udbud af eud eller på anden vis sikrer et fagligt miljø. Endelig kan der være andre hensyn, fx perioder med lav efterspørgsel.

Hvilken minimumsaktivitet der evt. er fastsat for hver enkelt FKB, fremgår af bilag 1.

***Studieadministrativt system***

Alle udbydere forpligtes til at anskaffe sig et studieadministrativt system, som opfylder definerede myndighedskrav. Dette er uddybet i bilag 2.

***Regnskab***

Alle udbydere forpligtes med en udbudsgodkendelse til at aflægge revisorattesteret regnskab for anvendelsen af det ydede tilskud.

**Ikrafttrædelse og overgangsperiode**

Nye udbudsgodkendelser vil gælde fra 1. oktober 2019.

Udbydere, der ikke tidligere har været godkendt til udbud af AMU, skal oprettes i ministeriets institutionsregister, hvilket er en forudsætning for adgang til relevante systemer. Oprettelse i ministeriets institutionsregister sker efter indsendelse af oplysninger til institutionsregister@stil.dk om

udbydernavn, leders navn, adresse, postnr. og by samt telefonnummer, e-mail, webadresse, CVR-nummer og P-nummer.

Nye udbydere af AMU forventes først at opfylde udbudspligten fra 1. januar 2020.

Nugældende udbudsgodkendelser kan anvendes frem til 1. januar 2020, dog med det forbehold, at der ikke må annonceres nye kurser efter 1. oktober 2019, hvis udbudsgodkendelsen ikke er fornyet.

Hvis en institution, der mister udbudsgodkendelsen, har planlagt afholdelse af arbejdsmarkedsuddannelser efter 1. januar 2020, og der er tilmeldt kursister på disse uddannelser, forventes det, at hidtidige og kommende udbydere samarbejder om afholdelsen. Dette kan fx ske med udlægningsaftaler/udliciteringsaftaler, således at udbudsrunden ikke fører til, at arbejdsmarkedsuddannelser aflyses til gene for kursister og virksomheder.

Ændringerne i udbudsgodkendelserne er ikke registreret i uddannelsesadministration.dk endnu, men dette vil ske snarest

**Næste udbudsrunde**

Udbudsgodkendelserne vil som udgangspunkt gælde indtil udgangen af næste AMU-udbudsrunde, som forventes at finde sted i 2023.

Der vil dog være mulighed for løbende at søge om AMU-udbudsgodkendelse, og disse vil kunne imødekommes, såfremt en eksisterende udbyder ikke i tilstrækkelig grad har levet op til sin udbudsforpligtelse, eller hvis der har været ny udvikling i teknologi, ændret regulering eller markant ændrede markedsforhold. Styrelsen vil behandle indkomne ansøgninger samlet en gang årligt.

Spørgsmål vedrørende AMU og udbudsvilkår kan sendes til:

Matthias Haaber på [matthias.haaber@stukuvm.dk](mailto:matthias.haaber@stukuvm.dk),

Maja Schiøth Dyrby på [maja.schioth.dyrby@stukuvm.dk](file:///C:\Users\B037392\AppData\Local\Microsoft\Windows\Temporary%20Internet%20Files\Content.Outlook\CQOESJ7N\maja.schioth.dyrby@stukuvm.dk)

Spørgsmål vedrørende oprettelse i institutionsregisteret kan sendes til

[institutionsregister@stil.dk](mailto:institutionsregister@stil.dk)

Spørgsmål vedrørende studieadministrative systemer kan sendes til

Steen Larsen på [Steen.Larsen@stil.dk](file:///C:\Users\B037392\AppData\Local\Microsoft\Windows\Temporary%20Internet%20Files\Content.Outlook\CQOESJ7N\Steen.Larsen@stil.dk)

Spørgsmål til uddannelsesadministration.dk kan sendes til:

Jesper Christian Pedersen på [Jesper.Christian.Pedersen@stukuvm.dk](mailto:Jesper.Christian.Pedersen@stukuvm.dk)

Med venlig hilsen

Lisbeth Bang Thorsen

Kontorchef

Styrelsen for Undervisning og Kvalitet

Kontor for Voksen- og efteruddannelse

Vedlagte bilag:

Bilag 1

Oversigt over udbudsgodkendelser og minimumsaktiviteter

Bilag 2

Beskrivelse af krav til studieadministrativt system

1. Lov om arbejdsmarkedsuddannelser (nr. 616 af 03/06/2019) og bekendtgørelse om arbejdsmarkedsuddannelser m.v. (nr. 1795 af 27/12/2018) [↑](#footnote-ref-1)